Die Appalachiese-staproete (In Engels die Appalachian Trail of voluit die Appalachian National Scenic Trail) is 'n skilderagtige 3500 km (2175 myl) lange gemarkeerde langafstand-staproete wat deur die Appalachiese Gebergte loop en 'n geleentheid bied om van die mees asemrowende natuurskoon in die ooste van die Verenigde State te ervaar. Dit strek van Springer Mountain in Georgia tot Mount Katahdin in Maine. Dit loop deur die deelstate Georgia, Noord-Carolina, Tennessee, Virginië, Wes-Virginië, Maryland, Pennsilvanië, New Jersey, New York, Connecticut, Massachusetts, Vermont, New Hampshire en Maine. Die roete word onderhou deur die "Appalachian Trail Conservancy", 'n oorkoepelende organisasie van staproete- en natuurverenigings. Die idee vir die pad het sy oorsprong by Benton MacKaye, 'n bosboukundige en natuurbewaarder, wat in 1921 daaroor geskryf het. Die gedagte was om 'n langafstandstaproete te skep wat die boerderye en wildkampe met mekaar sou verbind. Stadsbewoners sou op die wyse die geleentheid kry om die natuurskoon van die gebergtes te ervaar. Sy idees is gepubliseer in die New York Evening Post.